La Llei 9/2009, del 30 de juny, de política industrial, crea el Consell de Política Industrial de Catalunya, com a expressió dels preceptes del nou Estatut que, en els apartats 6 i 7 de l'article 45, requereixen la participació de les organitzacions sindicals i empresarials, així com la consulta de les organitzacions professionals i les corporacions de dret públic representatives d'interessos econòmics i professionals i les entitats associatives del tercer sector en la definició de les polítiques públiques que els afectin.
En aquest sentit, el Consell de Política Industrial de Catalunya es configura com l'organisme de participació institucional i de diàleg social entre les organitzacions sindicals i empresarials més representatives de Catalunya i l'Administració de la Generalitat en l'àmbit sectorial de la indústria i dels serveis relacionats amb la producció.
El Consell participa en la definició d'objectius i la identificació dels instruments de política industrial més adequats per a cada sector d'activitat i els adapta a situacions i realitats noves tal i com preveuen els articles 12, 13, 14, 15, 16 i 17 de la Llei 9/2009, del 30 de juny, de política industrial.
Aquest Decret desenvolupa les funcions, la composició i els aspectes procedimentals bàsics del funcionament intern del Consell de Política Industrial de Catalunya i regula la Comissió de polítiques sectorials com a òrgan especialitzat i de participació, fruit també de la voluntat tripartida dels agents socials i del Govern, recollida en la mesura 57 de l'Acord Estratègic, de consolidar i reforçar els instruments d'interlocució de l'Administració amb els agents econòmics i socials en l'àmbit dels diferents sectors d'activitat per preveure'n l'evolució i suggerir el disseny de futures línies d'actuació.
L'actual conjuntura econòmica fa especialment necessari el desenvolupament d'estratègies adequades a la realitat de cada sector d'activitat.
Per al correcte disseny d'aquestes estratègies la Llei 9/2009, del 30 de juny, de política industrial, crea un òrgan de participació institucional i diàleg social entre les organitzacions sindicals i empresarials més representatives de Catalunya i l'Administració de la Generalitat.
En aquest sentit, i atesa la urgència derivada de l'actual conjuntura econòmica, la necessitat d'accelerar el procés de transformació industrial per mitjà d'una política activa, previsora i eficaç que afavoreixi l'adaptació de les empreses dels diferents sectors d'activitat als canvis estructurals i la inversió productiva, justifica la posada en funcionament de manera immediata del Consell de Política Industrial de Catalunya, i, per tant, l'entrada en vigor d'aquest decret l'endemà de la seva publicació al Diari Oficial de la Generalitat de Catalunya.
Per tot això, a proposta del conseller d'Innovació, Universitats i Empresa, amb el dictamen del Consell de Treball Econòmic i Social, d'acord amb el dictamen emès per la Comissió Jurídica Assessora, i d'acord amb el Govern,
1.1 El Consell de Política Industrial de Catalunya és un òrgan de participació institucional i de diàleg social entre les organitzacions sindicals i empresarials més representatives de Catalunya i l'Administració de la Generalitat en l'àmbit sectorial de la indústria i dels serveis relacionats amb la producció.
1.2 El Consell de Política Industrial de Catalunya es configura com un òrgan de caràcter col·legiat, i és adscrit al departament competent en matèria d'indústria.
1.3 El Consell de Política Industrial de Catalunya actua amb total autonomia i independència en l'exercici de les seves funcions, per tal de complir les finalitats i els objectius establerts en la Llei 9/2009, del 30 de juny, de política industrial, i les disposicions que la despleguen.
A aquest efecte, el Consell ha de disposar dels recursos humans i materials necessaris.
2.1 D'acord amb l'article 15.1 de la Llei 9/2009, del 30 de juny, de política industrial, el Consell de Política Industrial de Catalunya té les funcions següents:
a) Definir plantejaments d'anticipació i gestió del canvi industrial d'aplicació sectorial i analitzar la contribució dels diferents sectors d'activitat industrial i de serveis destinats a la producció a l'assoliment dels objectius generals de política industrial.
b) Contribuir a desenvolupar les condicions necessàries perquè els processos de transformació industrial siguin compatibles amb la necessitat de millorament continu de la productivitat i amb la cohesió econòmica, social i territorial.
c) Afavorir el marc per a generar i atraure projectes d'inversió empresarial estratègics per a Catalunya en l'àmbit industrial i de serveis destinats a la producció.
d) Informar del Pla territorial sectorial i del Pla de política industrial, abans que s'aprovin, i també informar de les directrius sectorials o subsectorials que es desprenguin d'aquests plans.
2.2 D'acord amb l'article 15.2 de la Llei 9/2009, del 30 de juny, de política industrial, el Consell de Política Industrial de Catalunya, amb la participació de l'Observatori de Prospectiva Industrial i la col·laboració, si escau, de les unitats o els ens adscrits al departament competent en matèria d'indústria, ha de:
a) Proposar millores dels instruments de política industrial amb l'objectiu d'adaptar-los, augmentar-ne l'eficàcia i fer-los més adequats a les noves situacions i realitats.
b) Avaluar l'impacte dels canvis en l'entorn productiu sobre l'estructura i l'organització empresarials i en la localització i la implantació territorial de la indústria i les empreses de serveis que es relacionen amb el Consell.
c) Formular propostes de bones pràctiques de transformació industrial i promoure i difondre les bones pràctiques ja existents.
2.3 D'acord amb l'article 15.3 de la Llei 9/2009, del 30 de juny, de política industrial, el Consell ha d'elaborar un informe anual sobre els resultats assolits l'any anterior amb relació als objectius proposats que serà tramès al Parlament.
El Consell de Política Industrial de Catalunya té la seva seu al departament competent en matèria d'indústria, sens prejudici de que es puguin realitzar sessions plenàries en qualsevol altre localitat de Catalunya amb l'acord previ exprés del ple.
Els òrgans del Consell de Política Industrial de Catalunya són el ple, la presidència, la vicepresidència, la comissió de polítiques sectorials i la secretaria.
El conseller o la consellera competent en matèria d'indústria ocupa la presidència del Consell i en presideix les sessions del ple a què assisteix.
6.1 El president o la presidenta del Consell té les funcions següents:
a) Representar legalment el Consell i exercir les accions que la normativa li atribueix.
b) Presidir les sessions del ple, moderar el desenvolupament dels debats i suspendre les sessions per causes justificades.
c) Fixar l'ordre del dia de les sessions del Consell, donar el vist-i-plau a les actes i autoritzar-les amb la seva signatura.
d) Sotmetre propostes a la consideració del ple del Consell.
f) El nomenament de les persones membres del ple del Consell i de la comissió de polítiques sectorials.
h) Exercir les altres funcions que siguin inherents a la seva condició de president o presidenta de l'òrgan.
6.2 La presidència del ple és indelegable, sens perjudici del que disposa l'article 8.1.g).
7.1 La persona titular de la Secretaria d'Indústria i Empresa ocupa la vicepresidència del Consell.
7.2 El vicepresident o vicepresidenta del Consell substitueix el president o la presidenta en la presidència del ple en cas de vacant, absència o malaltia o qualsevol altre causa legal.
8.1 El vicepresident o la vicepresidenta del Consell té les funcions següents:
a) Dirigir, promoure i coordinar l'actuació del Consell, i vetllar perquè se'n compleixin les finalitats.
b) Presidir les sessions de la Comissió de Polítiques Sectorials i dels grups de treball sectorials.
c) Nomenar les persones membres dels grups de treball sectorials.
d) Presentar la proposta del pressupost anual necessari per al funcionament del Consell, perquè el ple l'aprovi.
e) Presentar el pla de treball anual del Consell, perquè el ple l'aprovi.
f) Adoptar les mesures necessàries per a l'aplicació dels acords aprovats pel ple i per les comissions i pels grups de treball.
g) Totes aquelles funcions que li pugui delegar el president o la presidenta del Consell, amb l'acord previ del ple, amb l'excepció de la continguda en l'article 6.1.f).
8.2 En cas d'absència del vicepresident o de la vicepresidenta del Consell, aquest/a ha de delegar les seves funcions a una de les persones membres del Consell representants de l'Administració de la Generalitat.
9.1 La Secretaria és l'òrgan responsable de la gestió del Consell.
9.2 La Secretaria actua amb veu però sense vot.
9.3 El secretari o la secretària és nomenat/ada i, si escau, separat/ada del seu càrrec pel conseller o per la consellera competent en matèria d'indústria.
9.4 La persona que actuï com a secretari o secretària del Consell ha de ser una persona adscrita al departament competent en matèria d'indústria o algun dels seus organismes dependents.
El secretari o la secretària del Consell té les funcions següents:
a) Elaborar la proposta d'avantprojecte de pressupost anual necessari per al funcionament del Consell.
c) Convocar les sessions de les comissions i dels grups de treball del Consell.
d) Preparar les convocatòries del Consell.
e) Donar suport a l'activitat de les comissions i els grups de treball del Consell, impulsar-la i garantir el funcionament coordinat d'aquests òrgans, dels quals exerceix la secretaria.
f) Assistir a les sessions del ple i de les comissions i els grups de treball del Consell.
g) Estendre les actes de les sessions del Consell.
h) Custodiar la documentació del Consell.
i) Expedir certificats de les actes, dels acords, els dictàmens i altres documents confiats a la seva custòdia.
11.1 El ple del Consell de Política Industrial de Catalunya està composat per trenta-tres membres, sota la direcció del president o de la presidenta, amb assistència del secretari o de la secretària.
Aquestes persones membres, llevat del president o de la presidenta, estan distribuïts de la manera següent:
a) Setze membres en representació de l'Administració de la Generalitat nomenats pel conseller o per la consellera competent en matèria d'indústria.
Els diferents consellers de la Generalitat a què fa referència el punt 2, han de fer la corresponent proposta de nomenament.
b) Vuit membres en representació de les organitzacions empresarials que han obtingut la condició legal de més representatives en l'àmbit de Catalunya, en proporció a la seva representativitat, nomenats pel conseller o per la consellera competent en matèria d'indústria, a proposta de les organitzacions empresarials més representatives.
c) Vuit membres en representació de les organitzacions sindicals que han obtingut la condició legal de més representatives en l'àmbit de Catalunya, en proporció a llur representativitat, nomenats pel conseller o per la consellera competent en matèria d'indústria a proposta de les organitzacions sindicals més representatives.
11.2 El grup de representants de l'Administració de la Generalitat, ja sigui com a membres titulars o suplents, s'integra, en representació dels diferents departaments amb competències sectorials vinculades amb la indústria i els serveis destinats a la producció, per les persones següents:
a) Quatre persones en representació del departament competent en matèria d'indústria, una de les quals ha de ser el secretari o la secretària sectorial d'indústria i empresa que actua com a vicepresident o vicepresidenta del Consell.
b) Una persona representant del Departament de la Presidència.
d) Una persona representant del departament competent en matèria d'afers exteriors.
e) Una persona representant del departament competent en matèria d'economia i finances.
f) Una persona representant del departament competent en matèria de treball.
g) Una persona representant del departament competent en matèria de política territorial i obres públiques.
h) Una persona representant del departament competent en matèria de comerç i turisme.
i) Una persona representant del departament competent en matèria de societat de la informació
j) Una persona representant del departament competent en matèria d'agricultura.
k) Una persona representant del departament competent en matèria de salut.
l) Una persona representant del departament competent en matèria d'indústries culturals
m) Una persona representant del departament competent en matèria de medi ambient.
11.3 En casos d'absència o malaltia i, en general, quan concorri alguna causa justificada, els i les membres titulars han de ser substituïts per les persones suplents.
11.4 Es nomenaran el mateix nombre de persones suplents que de titulars, per tal que es puguin cobrir les absències dels membres titulars a les sessions del ple, comissions i grups de treball.
Els suplents tenen els mateixos drets i deures que els membres titulars del Consell durant l'exercici de les suplències.
11.5 D'acord amb l'article 17.4 de la Llei 9/2009, del 30 de juny, de política industrial, l'Administració de la Generalitat i les organitzacions que tinguin més d'una persona representant al Consell han de respectar el criteri de paritat entre dones i homes en la proposta que facin per al nomenament dels seus representants titulars i suplents.
11.6 La durada del mandat de les persones membres del Consell de Política Industrial de Catalunya és de quatre anys, sens perjudici que puguin ésser reelegits i que les persones titulars o suplents puguin ser substituïts durant aquest període a proposta de l'organització que representin o, si escau, pel conseller o per la consellera competent en matèria d'indústria o pel conseller o per la consellera dels diferents departaments als quals representen.
Les persones membres del Consell de Política Industrial de Catalunya cessen per alguna de les causes següents:
a) Per expiració del termini del seu mandat.
b) Perquè ho proposen les organitzacions que en van promoure el nomenament.
c) Per renúncia acceptada per la presidència del Consell i, en el cas que la renúncia sigui del president o de la presidenta, acceptada pel Govern.
d) Per violació de la reserva pròpia de la seva funció, segons l'apreciació del ple del Consell, la qual ha de ser acordada, com a mínim, per dos terços dels membres del ple en una votació feta a aquest efecte.
h) Pels membres representants de la Generalitat de Catalunya, perquè ho proposa el conseller o la consellera que en va proposar el nomenament.
13.1 Per la vàlida constitució del ple, cal la presència de les persones titulars de la presidència i la secretaria o, si s'escau qui els substitueixi, i com mínim les dues terceres parts de les persones membres.
13.2 Quan no es donen els requisits de la convocatòria que regula l'apartat anterior, el ple queda vàlidament constituït quan, a més de les persones titulars de la presidència i la secretaria o, si s'escau qui els substitueixi, hi concorri la presència d'un mínim de la meitat dels membres del ple i així ho acordi per unanimitat.
14.1 Els acords del ple del Consell de Política Industrial de Catalunya són adoptats amb el vot favorable de la majoria absoluta de les persones membres del Consell que hi assisteixin.
El president o la presidenta dirimeix els empats, si es produeixen, per mitjà del vot de qualitat.
14.2 Només poden ser tractats els assumptes que figuren a l'ordre del dia, llevat que es declari la urgència per acord de la majoria absoluta.
15.1 El ple es reuneix en sessió ordinària, com a mínim, una vegada cada 3 mesos, sens perjudici que es puguin tenir sessions extraordinàries en els termes que el mateix Consell en ple determini.
El ple també es reunirà quan sigui convocat pel president o per la presidenta, o pel vicepresident o per la vicepresidenta.
15.2 De cada sessió del ple n'ha d'aixecar acta el secretari o la secretària del Consell.
El ple del Consell de Política Industrial de Catalunya té les funcions següents:
b) Aprovar les normes de funcionament intern del Consell.
d) Conèixer les directrius estratègiques d'actuació en matèria de política industrial que el departament competent en aquesta matèria li ha de presentar anualment i formular propostes d'actuació en aquest àmbit.
e) Constituir grups de treball temporals amb funcions específiques.
17.1 El ple pot crear i dissoldre grups de treball temporals sobre matèries industrials i empresarials específiques, que requereixen l'acord dels membres que integren el ple en una votació a aquest efecte.
17.2 En tot cas, els grups de treball tindran una durada temporal no superior a sis mesos, que es podrà prorrogar, si existeixen causes que ho justifiquen, seguint el procediment anterior.
17.3 Tots els grups de treball creats amb finalitat de consulta o assessorament han de comptar necessàriament amb representació de les organitzacions professionals, de les corporacions de dret públic representatives d'interessos econòmics i professionals i de les entitats associatives del tercer sector.
17.4 Als grups de treball del ple poden assistir representants d'associacions i institucions vinculades amb les matèries objecte del grup de treball no representades en el ple, així com persones que no siguin membres del Consell en qualitat d'expertes o assessores, amb la comunicació prèvia al vicepresident o a la vicepresidenta del Consell.
17.5 L'acord de creació de cada grup de treball del ple ha de determinar la durada temporal, la composició i funcionament concrets.
La Comissió de Polítiques Sectorials
Es constitueix la Comissió de Polítiques Sectorials com a òrgan especialitzat del Consell de Política Industrial de Catalunya.
19.1 La Comissió de Polítiques Sectorials s'integra per dotze membres del ple del Consell amb la distribució següent:
a) quatre en representació de l'Administració de la Generalitat nomenats pel conseller o per la consellera competent en matèria d'indústria;
b) quatre en representació de les organitzacions sindicals que han obtingut la condició de més representatives en l'àmbit de Catalunya, en proporció a llur representativitat nomenats pel conseller o per la consellera competent en matèria d'indústria, a proposta de les organitzacions sindicals més representatives;
c) quatre en representació de les organitzacions empresarials que han obtingut la condició legal de més representatives en l'àmbit de Catalunya, en proporció a llur representativitat nomenats pel conseller o per la consellera competent en matèria d'indústria, a proposta de les organitzacions empresarials més representatives;
19.2 L'Administració de la Generalitat i les organitzacions sindicals i empresarials poden substituir a qualsevol de les seves persones membres perquè les representi a la Comissió, sempre i quan la designació recaigui en una altra persona membre del ple del Consell.
Corresponen a la Comissió de Polítiques Sectorials les funcions següents:
a) Identificar, des d'una perspectiva sectorial, els instruments de política industrial que permetin accelerar l'adaptació de l'activitat industrial a les noves realitats productives.
b) Participar en la definició de polítiques industrials especialment adreçades a la transformació i modernització dels sectors industrials tradicionals.
c) Participar en la definició de les directrius i plans d'actuació subsectorials i en el disseny d'instruments i mesures de política industrial específics.
d) Formular i promoure propostes de bones pràctiques de transformació industrial i promoure i difondre les bones pràctiques ja existents.
e) Fer el seguiment periòdic del Pla de política industrial.
f) Fer un seguiment periòdic de la situació de la industria catalana tenint en compte la seva estructura subsectorial i la creixent interdependència, interacció, interrelació i externalització d'activitats productives i l'aparició de nous sectors emergents.
g) Realitzar estudis monogràfics sobre els diversos aspectes de política industrial.
h) Aprovar per majoria absoluta la constitució, la composició i les normes de funcionament bàsiques dels grups de treball sectorials estables i temporals.
i) Aprovar per unanimitat la dissolució de grups de treball sectorials estables.
j) Totes aquelles funcions relacionades amb l'àmbit d'actuació de la Comissió que li pugui delegar el ple.
21.1 Les sessions de la Comissió de Polítiques Sectorials són presidides pel vicepresident o per la vicepresidenta del Consell.
21.2 Per a la vàlida constitució de la Comissió és necessària la presència, com a mínim, del vicepresident o de la vicepresidenta del Consell, del secretari o de la secretària, i de la majoria de les persones membres en representació de l'entitat i organitzacions que composen la Comissió.
21.3 La periodicitat de les sessions i les normes de funcionament de la comissió respecte cadascuna de les seves competències o funcions es determinarà pel ple del Consell.
22.1 Els grups de treball sectorials es constituiran sota la figura de comissions sectorials permanents o grups de treball temporals.
22.2 Els grups de treball sectorials constituïts per la Comissió de polítiques sectorials tenen per objectiu:
a) Realitzar, a nivell sectorial, el seguiment conjuntural dels processos de transformació i reestructuració de les diferents activitats industrials i de serveis relacionats amb la producció de Catalunya.
b) Abordar amb els i les representants empresarials i sindicals de forma integrada i a través dels grups de treball específics, les problemàtiques estructurals concretes dels diferents sectors d'activitat, quant a la millora de la competitivitat.
c) Elevar propostes a la Comissió de polítiques sectorials per adaptar els diferents instruments de política industrial a la realitat de l'activitat productiva concreta.
d) Analitzar, detectar mancances i proposar millores del sistema d'informació industrial i empresarial relatiu a l'entorn d'activitat i l'estructura del teixit productiu específic.
e) Impulsar estudis i treballs específics.
f) Participar en la elaboració de les línies estratègiques d'actuació en el sector.
Tenen legitimació per a sol·licitar la constitució d'un Grup de treball sectorial
a) Les organitzacions sindicals i empresarials que formen part d'aquest Consell.
b) El Departament competent en matèria d'indústria.
c) Sectors productius o laborals específics que no tenen representació a la Comissió de polítiques sectorials però que, en l'àmbit de Catalunya, són representatives en aquell sector productiu o laboral específic perquè acrediten, com a mínim, el 10% de la representació unitària.
Composició dels grups de treball sectorial
24.1 La composició concreta del grup de treball es determinarà en el seu acord de constitució.
24.2 El vicepresident o la vicepresidenta nomena els i les membres dels grups de treball sectorials.
24.3 El vicepresident o la vicepresidenta designa la persona responsable de la coordinació d'entre les persones membres del grup de treball.
24.4 Els grups de treball sectorials comptaran amb el suport tècnic de l'Observatori de Prospectiva Industrial.
24.5 Els grups de treball sectorials podran comptar amb la participació de representats de les administracions públiques i dels sectors econòmics i socials i de la societat civil amb interessos econòmics i professionals en l'activitat o sector objecte del grup de treball.
24.6 Els grups de treball sectorials podran comptar amb la participació de persones de reconegut prestigi en les matèries que li son pròpies.
Constitució del Consell de Política Industrial de Catalunya.
1.1 El Consell de Política Industrial de Catalunya s'ha de constituir dins dels sis mesos següents a l'entrada en vigor d'aquest Decret.
1.2 Els departaments de l'Administració de la Generalitat de Catalunya i les organitzacions que composen el Consell han de proposar els seus representants en el termini màxim de 60 dies comptats a partir de l'entrada en vigor d'aquest Decret.
Participació en les reunions del Consell
L'exercici de les funcions ordinàries dels membres del Consell no implica la percepció de cap remuneració en tal concepte.
Aquesta norma entra en vigor l'endemà de la seva publicació al Diari Oficial de la Generalitat de Catalunya.